AARHUS: Det klinger hult, når en 26-årig mand fra Aarhus-området hævder, at han tog til Syrien for at udføre nødhjælpsarbejde.

Det mener anklager Jacob Balsgaard Nielsen, da Retten i Aarhus fredag er nået til den afsluttende procedure i sagen mod manden, der er tiltalt for at lade sig hverve og træne til terror af den militante gruppe Islamisk Stat (IS).

Den tiltalte, der har tunesiske rødder, har forklaret, at han tog til Syrien for at hjælpe den nødlidende syriske befolkning.

Han har forklaret, at han ikke havde noget særligt kendskab til IS, inden han tog afsted.

Den 26-årige har forklaret, at han fik hjælp af dansktyrkeren Enes Cifti, pizzabageren fra Ishøj, der senere er dømt for at tilslutte sig IS.

Cifti hjalp med at arrangere rejsen og krydse grænsen mellem Tyrkiet og Syrien, har den tiltalte forklaret.

Men rejsen endte et andet sted, end den tiltalte forestillede sig.

Han endte nemlig i en militær træningslejr, som IS stod bag i den sønderbombede syriske by Aleppo.

Anklageren køber ikke forklaringen om, at den tiltalte endte der nærmest ved et tilfælde.

- Han kendte til IS inden afrejsen og vidste, at det var en terrororganisation. Han tilsluttede sig organisationen via Enes Cifti og lod sig instruere i at begå terror. Derfor havde han til hensigt at lade sig hverve og træne af IS og skal straffes, siger Jacob Balsgaard Nielsen.

Han henviser blandt andet til udsagn på Facebook, der ifølge anklageren viser, at den tiltalte har ekstreme religiøse synspunkter.

- Hvis jeg døde, ville jeg have været martyr. Det er den bedste belønning, man kan få, skrev han blandt andet til en ven.

Den 26-årige mand har forklaret, at han kun befandt sig få dage i træningslejren. Da det gik op for ham, hvor han var endt, ville han hurtigst muligt væk.

Det lykkedes. Efter to dage blev han sendt væk. Men anklageren mener, at det skete imod den tiltaltes vilje.

- Al korrespondance tyder på, at tiltalte gerne ville være blevet, siger han med henvisning til udtalelser på Facebook.

Anklageren vurderer, at den tiltalte blev sendt væk, fordi lejrledelsen ikke var tilfreds med hans indsats.

Den tiltaltes forsvarer, Claus Bonnez, mener, at hans klient bør frifindes.

Forsvareren tegner et billede af en småkriminel kontanthjælpsmodtager, der både ryger og drikker og ikke er religiøs.

Han mener ikke, at anklagemyndigheden har løftet sin opgave og bevist, at den tiltalte havde til hensigt at lade sig hverve af IS.

Retten afsiger kendelse om skyldsspørgsmålet på tirsdag.